ดันไทยฮับการเงินอาเซียน คลังชงเปิดเสรีด้านการลงทุน
ประชุมคลังอาเซียน ไทยชูการพัฒนาความเชื่อมโยงระบบการชำระเงินและบริการ พร้อมเสรีการลงทุนหนุนประเทศอาเซียนถือหุ้น 100%
23 มี.ค. 2562

ประชุมคลังอาเซียน ไทยชูการพัฒนาความเชื่อมโยงระบบการชำระเงินและบริการ พร้อมเสรีการลงทุนหนุนประเทศอาเซียนถือหุ้น 100%
นายณัฏฐวุฒิ ธรรมศิริ ผู้อำนวยการสำนักนโยบายเศรษฐกิจระหว่างประเทศ สำนักงานเศรษฐกิจการคลัง (สศค.) เปิดเผยว่า ขณะนี้คลังมีความพร้อมเป็นเจ้าภาพจัดการประชุมรัฐมนตรีว่าการกระทรวงการคลังอาเซียน (เอเอฟเอ็มเอ็ม) ครั้งที่ 23 และการประชุมรัฐมนตรีว่าการกระทรวงการคลังและผู้ว่าการธนาคารกลางอาเซียน (เอเอฟเอ็มจีเอ็ม) ครั้งที่ 5 วันที่ 3-5 เม.ย. 2562 ที่ จ.เชียงรายแล้ว
สำหรับสาระสำคัญในการประชุมครั้งนี้ นายอภิศักดิ์ ตันติวรวงศ์ รมว.คลัง จะลงนาม พิธีสารอนุวัติข้อผูกพันการเปิดเสรีการค้าบริการด้านการเงิน ฉบับที่ 8 ภายใต้กรอบความตกลงว่าด้วยการค้าบริการของอาเซียน ซึ่งจะเปิดให้ชาติในอาเซียนเปิดบริการจัดการทางการลงทุนระหว่างกันได้ ทำให้ชาติอาเซียนเข้ามาถือหุ้นบริษัทจัดการการลงทุนในไทยได้ถึง 100% จากก่อนหน้านี้กำหนดให้มีสถาบันการเงินถือหุ้นไม่ต่ำกว่า 50%
นอกจากนี้ ยังเปิดเสรีในการจัดตั้งธนาคารพาณิชย์แบบทวิภาคี ไทยมาเลเซีย รวมถึงมีการเปิดโครงการใหม่ของกองทุนเพื่อการพัฒนาโครงสร้าง พื้นฐานในภูมิภาคอาเซียน ซึ่งมีกองทุนจากยุโรปสนใจเข้าร่วมลงทุน
นายณัฏฐวุฒิ กล่าวว่า ไทยจะชูประเด็นการพัฒนาความเชื่อมโยงระบบการชำระเงินและบริการ การส่งเสริมการใช้สกุลเงินท้องถิ่นในการชำระค่าสินค้าและบริการ การผลักดันใช้ระบบชำระเงินผ่านยูนิเวอร์ซัลคิวอาร์โค้ด ที่ใช้มาตรฐานเดียวกันในภูมิภาคอาเซียน โดยระบบนี้เป็นการพัฒนาต่อเนื่องจากระบบพร้อมเพย์ของไทยจนมาสู่คิวอาร์โค้ด ทำให้ธนาคารประกาศยกเลิกค่าธรรมเนียมการโอนเงินบนอิเล็กทรอนิกส์ ซึ่งไทยจะมีการโชว์เคสระบบการชำระเงินครั้งนี้ด้วยสำหรับด้านความยั่งยืน จะส่งเสริมให้ภาคการเงินมีแนวปฏิบัติเพื่อให้สามารถตอบสนองเป้าหมายการพัฒนาที่ยั่งยืน และสนับสนุนเรื่องการเข้าถึงบริการทางการเงิน ช่วยยกระดับให้ภูมิภาคอาเซียนมีการพัฒนาเศรษฐกิจและสังคมอย่างยั่งยืน
ในขณะเดียวกันจะมีการจัดทำแนวทางการพัฒนาตลาดทุนอาเซียนที่ยั่งยืน และจัดทำกรอบการพัฒนาผลิตภัณฑ์ ประกันภัยรายย่อยของอาเซียน และการสร้างภูมิคุ้มกัน จะเป็นการสร้างกรอบความมั่นคงปลอดภัยทางไซเบอร์ และความร่วมมือด้านการกำกับดูแลสินทรัพย์ดิจิทัลระดับอาเซียน เพื่อป้องกันการโกงทุจริตและการฟอกเงิน ซึ่งไทยได้มีการออกกฎหมายมาใช้แล้ว